**இந்திய துணைத் தூதரகம்**

**யாழ்ப்பாணம்**

**ஊடக அறிக்கை**

**இலங்கை ஜனாதிபதியுடன் பிரதமர்**

**இருதரப்பு பேச்சுவார்த்தை**

**(2025 ஏப்ரல் 05)**

கொழும்பிலுள்ள ஜனாதிபதி செயலகத்தில் இலங்கை ஜனாதிபதி அதி மேதகு அநுர குமார திசாநாயக்க அவர்களுடன் பிரதமர் அவர்கள் ஒரு பயனுள்ள கலந்துரையாடலினை இன்று மேற்கொண்டார். இப்பேச்சுவார்த்தைக்கு முன்னதாக, பிரதமருக்கு சுதந்திர சதுக்கத்தில் சம்பிரதாய பூர்வமான வரவேற்பு வழங்கப்பட்டது. 2024 செப்டம்பர் மாதம் ஜனாதிபதி திசாநாயக்க அவர்கள் ஜனாதிபதியாக பதவியேற்ற பின்னர் இலங்கைக்கு உத்தியோகபூர்வ விஜயம் மேற்கொள்ளும் முதலாவது வெளிநாட்டுத் தலைவர் பிரதமர் ஶ்ரீ நரேந்திர மோடி ஆவார்.

2. பகிரப்பட்ட வரலாற்றில் வேரூன்றியுள்ளதும் இரு நாடுகளினதும் மக்களுக்கு இடையேயான வலுவான இணைப்புகளால் உந்தப்படும் நெருக்கமான சிறப்பு இருதரப்பு உறவுகளை மேலும் வலுப்படுத்துவது குறித்து இரு தலைவர்களும் வரையறுக்கப்பட்டதும் உயர் மட்ட பேராளர்கள் மட்டத்திலானதுமான விரிவான பேச்சுகளை நடத்தினர். இணைப்பு, அபிவிருத்தி ஒத்துழைப்பு, பொருளாதார உறவுகள், பாதுகாப்பு உறவுகள், நல்லிணக்கம், மீனவர் பிரச்சினைகள் உள்ளிட்ட துறைகளின் ஒத்துழைப்பு குறித்து அவர்கள் மீளாய்வு செய்தனர். இந்தியாவின் அயலுறவுக்கு முதலிடம் கொள்கை மற்றும் மகாசாகர் தொலைநோக்கு ஆகியவற்றில் இலங்கையின் முக்கியத்துவத்தை பிரதமர் மீண்டும் வலியுறுத்தினார். இலங்கையின் பொருளாதார மீட்சி மற்றும் ஸ்திரத்தன்மைக்கு உதவ இந்தியாவின் தொடர்ச்சியான உறுதிப்பாட்டையும் அவர் மீள வலியுறுத்தியிருந்தார்.

3. இப்பேச்சுக்களை அடுத்து, இரு தலைவர்களும் மெய்நிகர் மார்க்கமூடாக பல திட்டங்களை ஆரம்பித்து வைத்தனர். இலங்கை முழுவதும் உள்ள மத தலங்களுக்கான 5000 கூரை மேல் சூரியக் கலத் தொகுதிகள் விநியோகம், மற்றும் தம்புள்ளை வெப்பநிலை கட்டுப்பாட்டு களஞ்சியம் ஆகியவை இதில் அடங்கும். மேலும், 120 மெகாவாட் சம்பூர் சூரிய மின்சக்தி திட்ட நிர்மாணப் பணிகளின் ஆரம்ப நிகழ்வுகளிலும் மெய்நிகர் முறையில் அவர்கள் பங்கேற்றனர்.

4. எரிசக்தி, டிஜிட்டல்மயமாக்கல், பாதுகாப்பு, சுகாதாரம் உள்ளிட்ட துறைகள் மற்றும் கிழக்கு மாகாணத்திற்கான பல்துறைசார் உதவிகளுக்காக ஏழு புரிந்துணர்வு ஒப்பந்தங்கள் இரு தலைவர்கள் முன்னிலையில் பரிமாறிக் கொள்ளப்பட்டன. இதேவேளை, திருகோணமலையில் உள்ள திருக்கோணேஸ்வரம் ஆலயம், அநுராதபுரத்தில் புனித நகரத் திட்டம் மற்றும் நுவரெலியாவில் உள்ள சீதை அம்மன் ஆலயம் ஆகியவற்றின் அபிவிருத்திக்கான உதவித் திட்டங்களும் பிரதமரால் அறிவிக்கப்பட்டது. திறன் மேம்பாடு மற்றும் பொருளாதார ஆதரவு ஆகிய துறைகளுக்கான ஆதரவாக ஒவ்வொரு ஆண்டும் மேலதிகமாக 700 இலங்கை பிரஜைகளுக்கு திறன் மேம்பாட்டு பயிற்சிகளை வழங்குவதற்கான ஒரு விரிவான உதவித் திட்டம் மற்றும் கடன் மறுசீரமைப்பு தொடர்பான இருதரப்பு திருத்த உடன்படிக்கைகள் பூர்த்திசெய்யப்பட்டமை குறித்தும் அறிவிக்கப்பட்டன. இரு நாடுகளினதும் பௌத்த மத பாரம்பரியத்தை கருத்தில் கொண்டு, சர்வதேச வெசாக் தினக் கொண்டாட்டங்களைச் சிறப்பிப்பதற்காக புத்தபெருமானின் புனித தாதுக்கள் குஜராத்திலிருந்து இலங்கைக்கு அனுப்பிவைக்கப்படுமெனவும் பிரதமர் அறிவித்தார்.

**\*\*\*\*\*\*\*\*\*\*\*\***

**யாழ்ப்பாணம்**

05 ஏப்ரல் 2025

மூலம்: <https://www.mea.gov.in/press-releases.htm?dtl/39380>